Lausunto

						1550/90/2007
Tuuli Tarukannel			11.10.2007

Oikeusministeriö
Lainvalmisteluosasto
PL 25
00023 Valtioneuvosto

Lausuntopyyntönne 24.9.2007

Lausunto luonnoksesta hallituksen esitykseksi holhoustoimen edunvalvontapalvelujen järjestämisestä annetun lain ja holhoustoimesta annetun lain muuttamisesta 
Oikeusministeriö pyytää Kuntaliitolta lausuntoa luonnoksesta hallituksen esitykseksi holhoustoimen edunvalvontapalvelujen järjestämisestä annetun lain ja holhoustoimesta annetun lain 8 §:n muuttamisesta. 
Esityksessä ehdotetaan, että edunvalvontapalveluiden tuottaminen siirretään kunnilta valtiolle. Edunvalvontapalveluiden alueellisesta järjestämisestä vastaisivat valtion oikeusaputoimistot. Edunvalvontapalveluita voitaisiin tarvittaessa ostaa myös julkiselta tai yksityiseltä yhteisöltä. 
Lausunto
Oikeusaputoimistojen työtilanne on ruuhkainen ja nykyiset resurssit eivät välttämättä riitä edunvalvontapalvelujen järjestämiseen. Oikeusaputoimistoja on ainakin tällä hetkellä riittävästi, jotta niissä järjestettävästä edunvalvontapalvelusta saisi alueellisesti hyvin kattavan verkoston. Oikeusaputoimistojen määrään saattaa kuitenkin olla tulossa muutoksia. Edunvalvonnan toimipisteverkosto tulee esityksen mukaan harvenemaan. Lisäksi edunvalvontapalvelujen tarve kasvaa väestön ikääntyessä. 
Kuntaliitto korostaa, että laissa on erityisen tärkeää ottaa huomioon holhoustoimen edunvalvontapalvelujen alueellinen saatavuus. Oikeusministeriön asetuksella tarkemmin säädettävät edunvalvonta-alueet eivät saa olla liian laajoja. Palvelut on saatava edelleen mahdollisimman vaivattomasti ja läheltä. Palvelun taso on turvattava myös asiakasmäärien suhteen eli yhtä oikeusaputoimistoa kohti ei saa olla liikaa asiakkaita. 
Lakiehdotuksen mukaan oikeusaputoimistossa on yleisen edunvalvojan virka tai virkoja ja riittävä määrä avustavaa henkilökuntaa. Edunvalvontapalvelun vähimmäisresurssitaso olisi määriteltävä tarkemmin laissa, esimerkiksi asukasmäärä/edunvalvoja. Lakiehdotuksen sanamuoto jättää henkilökunnan määrän liian avoimeksi.    
Lakiesityksen mukaan palvelut voidaan ostaa myös sopivalta palvelujentuottajalta (lakiehdotuksen 2 §). Lakiin ei ole otettu tarkempia säännöksiä palveluntuottajan kanssa tehtävän sopimuksen ehdoista, vaan ne on tarkoitus sopia osapuolten kesken (lakiehdotuksen 3 §). 
Palveluita varmasti tullaan ostamaan esimerkiksi kunnilta tai kuntayhtymiltä. Kuntaliitto katsoo, että laissa olisi säädettävä erikseen todellisiin kustannuksiin perustuva korvaus tai korvaustaso niitä tilanteita varten, joissa edunvalvontapalvelut ostetaan ulkopuoliselta palveluntuottajalta. Myös eräistä muista ehdoista olisi syytä säätää laissa, jotta palvelut tulisivat alueellisesti tasapuolisesti turvatuiksi. Esimerkiksi henkilöstön vähimmäismäärästä ja tarjottavien palvelujen vähimmäismäärästä olisi tämän vuoksi säädettävä laissa.   
Kunta on lakiehdotuksen (13 § 7 mom) mukaan valtion oikeusaputoimiston vaatimuksesta velvollinen korvauksetta luovuttamaan omistamansa kalusteet, laitteet, atk-ohjelmat ja muun viranomaisen toiminnan kannalta tarpeellisen irtaimiston, jos niitä on käytetty yksinomaan edunvalvontapalveluiden tuottamiseen. Perusteluissa eräänä perusteena korvauksettomalle luovutusvelvollisuudelle mainitaan se, että kunnalle on maksettu korvausta edunvalvonnan tuottamisesta. 
Kuntaliitto ei hyväksy kunnan omaisuuden korvauksetonta emmekä myöskään korvausta vastaan tapahtuvaa luovutusvelvollisuutta. Tällainen sääntely on mielestämme perusteetonta toisen omaisuuteen puuttumista. Emme pidä hyväksyttävänä perusteena kunnan omaisuuden korvauksettomalle luovutukselle myöskään sitä, että kunnalle on maksettu korvausta edunvalvonnan tuottamisesta. 
Ensinnäkin kunnalle maksettu korvaus on perustunut keskimääräisiin kustannuksiin eikä palvelun tuottamisesta aiheutuneisiin todellisiin laitehankintojen ym. kustannuksiin. Kun vasta vuoden 1999 holhoustoimilain uudistamisen yhteydessä kunnille alettiin maksaa korvausta, kaikki ennen tämän uudistuksen voimaantuloa kunnalle aiheutuneet laitteiden ja muun omaisuuden hankintakustannukset sekä muut holhoustoimen hoidosta aiheutuneet menot ovat jääneet valtion korvauksen ulkopuolelle (ks. edunvalvontapalvelujen tuottamislaki 443/1999, 6 §). 
Kuntaliitto pitää välttämättömänä, että lakiehdotuksesta poistetaan kunnan omaisuuden luovutusta koskeva säännös (13 § 7 mom). Lakiin voitaisiin ottaa säännös siitä, että valtio sopii kunnan kanssa kunnan omistamien kalusteiden, laitteiden, atk-ohjelmien ja edunvalvontaan yksinomaan käyttämänsä muun irtaimiston luovuttamisesta täyttä korvausta vastaan valtiolle.
Kuntaliitto korostaa vielä, että tehtävän siirtäminen kunnilta valtiolle ei saa heikentää edunvalvontapalveluiden saatavuutta, alueellista tasapuolisuutta, eikä johtaa siihen, että henkilökohtaisen palvelun saannin mahdollisuus vähenee. 
Muilta osin Kuntaliitto viittaa Kunnallisen työmarkkinalaitoksen antamaan lausuntoon.
Tämän lausunnon liitteenä on Kuntaliiton aloite hallinto- ja kuntaministerille. Aloitteessa esitetään, että valtionhallinnon ja Kuntaliiton yhteistyönä ryhdytään selvittämään mahdollisuutta siirtää eräät valtion paikallispalvelut kunnan hoidettavaksi kunnallisissa yhteispalvelupisteissä. 

SUOMEN KUNTALIITTO

Timo Kietäväinen		Kari Prättälä
varatoimitusjohtaja		lakiasiain johtaja

LIITE	Kuntaliiton aloite hallinto- ja kuntaministerille 1.10.2007